b'\n_START_ARTICLE_\nLjubim te, deklica\n_START_SECTION_\nZgodba\n_START_PARAGRAPH_\n16-letno Marjetko skupaj z mamo v \xc4\x8dasu 2. svetovne vojne internirajo v hrva\xc5\xa1ko naselje Veliko Vukovje. Tam jo sprejmejo med partizane in preimenujejo v Maleno. Med pohodi do Zagreba se partizanske \xc4\x8dete spopadajo z boleznimi, mrazom, utrujenostjo. Tovari\xc5\xa1i padajo v bojih z Nemci, usta\xc5\xa1i, domobranci. Malena se soo\xc4\x8da s svojimi strahovi, dvomi in sprejemanjem smrti kot umiranjem za domovino. Izvolijo jo za sekretarko v SKOJ. Tako se mora otresti svoje nemo\xc4\x8di, pozabiti na mladost, ki bi jo lahko do\xc5\xbeivela, ter sprejeti odgovornost in pokazati hrabrost. V \xc4\x8deto pride mitraljezec Milkan. Malena in Milkan se zaljubita, vendar se morata zaradi pravila, da so tovari\xc5\xa1i med sabo samo tovari\xc5\xa1i in ni\xc4\x8d ve\xc4\x8d, vzdr\xc5\xbeati svojih \xc4\x8dustev. Drug drugemu naj bi se izpovedala ob prihodu v Zagreb, vendar njune na\xc4\x8drte razblini Milkanov padec v eni izmed zadnjih ofenziv. Kmalu po zadnji bitki partizani prikorakajo v Zagreb, kjer se vojna za njih kon\xc4\x8da in kon\xc4\x8dno postanejo svobodni._NEWLINE_Roman se kon\xc4\x8da s kratkim odlomkom iz Maleninega \xc5\xbeivljenja po vojni, ko se s svojima otrokoma igra na travniku, vedno ob misli na Milkana, ki ga bo ljubila celo \xc5\xbeivljenje.'